Къэралпсо олимпиадэхэм я мардэщIэхэр
Ди хэкум щылажьэ курыт школхэм я еджакIуэхэр зыхэтыну урысейпсо олимпиадэхэр мы махуэхэм яублащ. БлэкIа илъэсхэм еплъытмэ, 2021-2022 гъэ еджэгъуэм екIуэкIыну зэпеуэхэм щIэ куэд къыхыхьащ. Апхуэдэ Iуэху зехьэкIэщIэхэм лъабжьэ яхуэхъуащ «Сириус» къэралпсо егъэджэныгъэ центрым и унафэщIхэм иджыблагъэ къыхалъхьа жэрдэмыр.
«Сириус»-м и унафэщI Шмелёвэ Еленэ зэрыжиIамкIэ, 2021-2022 гъэ еджэгъуэм къриубыдэу екIуэкIыну школ олимпиадэхэм еджакIуэ куэд къызэщIаубыдэнущ. Зэхуэдэ Iэмалхэр яIэу зэпеуэхэм хэтынущ УФ-м хыхьэ дэтхэнэ щIыналъэми щыпсэу ныбжьыщIэхэр.
— Урысей Федерацэм хыхьэ щIыналъэ 62-м зыщедгъэубгъуакIэщ иджырей олимпиадэхэр зэрекIуэкIыну Iуэху зехьэкIэщIэ мардэхэм. Абы щIэуэ хэдгъэхьа Iуэхугъуэхэм ящыщщ, къэбгъэлъагъуэмэ, «Сириус-курсхэр» 4-11-нэ классхэм щеджэхэм папщIэ фокIадэм и 28-м къыщыщIэдзауэ жэпуэгъуэм и 29 пщIондэ Интернет онлайн-платформэм зэрыщекIуэкIынур. Школым щадж предмет зэмылIэужьыгъуэ куэдым тещIыхьа олимпиадэхэм хэтыфынущ икIи абыхэм къыщыгъэлъэгъуа лэжьыгъэхэр ягъэзэщIэфынущ къэралым щыпсэу школакIуэ мелуани 5-м щIигъум, — жиIащ Шмелёвэм, онлайн жыпхъэм иту екIуэкIыну олимпиадэхэр къыщызэIуихым. – А къэралпсо зэпеуэхэм щытекIуэ ныбжьыщIэхэри абыхэм я егъэджакIуэхэри зэрыдгъэпэжэнум дяпэкIи делIэлIэнущ.
Школым зэрыщрагъаджэ программэм хэмыхьэ щIэныгъэщIэхэм ирашэлIэнущ зэпеуэхэм хэтыну зи мурад ныбжьыщIэхэр. Дэтхэнэ зы сабийми Iэмал иIэнущ езыр дэзыхьэх унэтIыныгъэ гуэрым нэхъ шэщIауэ елэжьыну, абыкIэ иIэ зэфIэкIхэм хигъэхъуэну, абы епха предметхэр нэхъ куууэ иджынми хуэгъэуша хъунущ. Шмелевэм къызэрыхигъэщамкIэ, мы гъэм къэралым зыщрагъэубгъунущ Москва егъэджэныгъэмкIэ и департаментым и IэщIагъэлIхэм илъэс ипэкIэ къыхалъхьауэ щыта лэжьэкIэщIэм. Абы и купщIэ нэхъыщхьэр Урысейпсо олимпиадэм и щIыпIэ Iыхьэм мыхьэнэ ин дыдэ зэрыратырщ, сыту жыпIэмэ а япэ зэхыхьэращ школакIуэ нэхъыбэ дыдэ зыхэтыр. ЕджапIэхэм къыщызэрагъэпэщ а япэ теуэгъуэм сабийхэм нэхъ набдзэгубдзаплъэу уадэлажьэмэ, дэзыхьэх унэтIыныгъэр наIуэ къэзыщIхэм я бжыгъэр нэхъыбэ мэхъу. Абы мыхьэнэшхуэ иIэщ ныбжьыщIэм игъуэтыну зыужьыныгъэмкIэ. Къалэн нэхъыщхьэр – къэралым и дэтхэнэ сабийми апхуэдэ Iэмал етынырщ.
Олимпиадэм и Iыхьэхэр зэфIэкIыу абыхэм къарикIуахэм хэплъэжа нэужь, дэтхэнэми къыкIэлъыкIуэнущ абы хэта лэжьыгъэхэр зэхэзыгъэувауэ щытахэм траха видео, лэжьыгъэхэр зэрыгъэзэщIэн хуеямрэ абыхэм школакIуэхэм хащIыхь хабзэ щыуагъэхэмрэ ятеухуауэ. Абыхэм ятещIыхьа чэнджэщхэр яIэрыхьэнущ зэпеуэхэм хэта дэтхэнэми, еджэным нэхъыбэу гу зыщылъитэн хуей Iуэхугъуэхэр иту. Апхуэдэу сабийхэр ирагъэблэгъэнущ онлайн щытыкIэм иту къызэрагъэпэщыну егъэджэныгъэ курс зэмылIэужьыгъуэхэм, щхьэж дэзыхьэх предмет е щIэныгъэ унэтIыныгъэ елъытауэ.
Къэбэрдей-Балъкъэрым и школакIуэхэри, дапщэщи хуэдэу, жыджэру хэтынущ урысейпсо олимпиадэхэм. «Антарес» егъэджэныгъэ центрым и унафэщIым и къалэнхэр зыгъэзащIэ Джаппуевэ Тамарэ зэрыжиIамкIэ, ар зи пашэ IуэхущIапIэм и IэщIагъэлIхэр хэтщ ныбжьыщIэхэм я къэралпсо зэпеуэм и къызэгъэпэщакIуэ гупым, я гъэсэнхэм ящыщ нэхъыбэ Iуэхум зэрыхашэнми хущIэкъунущ.
— Урысейпсо олимпиадэм и щIыналъэ Iыхьэр мы гъэм япэу екIуэкIынущ предмети 6-кIэ. Ахэр нэхъыбэу епхащ къэрал зыужьыныгъэм и дежкIэ нэхъыщхьэу къалъытэ щIэныгъэ-технологие унэтIыныгъэхэм. «Сириус»-м онлайн щытыкIэм тету къызэригъэпэщ зэпеуэхэм жыджэру хэтынущ ди республикэм и курыт школхэм щеджэ сабий куэд. Ди гуапэ зэрыхъущи, школ олимпиадэхэм я пщIэр жылагъуэм нэхъри къыщызыIэт зэхъуэкIыныгъэщ иджырей зэпеуэхэм къыхалъхьар, — жиIащ Джаппуевэм. — Школ зэпеуэхэм, олимпиадэхэм я фIыгъэкIэ ныбжьыщIэхэр я къару йоплъыж, ябгъэдэлъ зэфIэкIхэр здынэсыр къапщытэ. Апхуэдэ зэпеуэхэм зрагъэужь сабийхэм я зэчийм. А зэхьэзэхуэхэм школакIуэ нэхъыбэ хыхьэхукIэ, нэхъыбэми Iэмал яIэнущ ябгъэдэлъ щIэныгъэм и гъунапкъэхэр къапщытэну, абыхэм хэгъэхъуэным адэкIи хущIэкъуну.
КъинэмыщIауэ, ди щIыналъэм щылажьэ курыт школхэм екIуалIэ ныбжьыщIэхэм я зэфIэкIхэр щагъэлъагъуэ «Сириус»-м нэхъапэIуэкIэ къыхилъхьауэ щыта проектхэми. Апхуэдэхэщ «Сириус. Гъэмахуэ. Уи проект къыщIэдзэ», «Иджырей лъэхъэнэм и дерсхэр», «Зэпеуэ иным укъыхузоджэ» проектхэр. Апхуэдэу ди щIыналъэм и школакIуэхэр щIэх-щIэхыурэ ирагъэблагъэ а центрым къыщызэрагъэпэщ егъэджэныгъэ курсхэм. Абыхэм школакIуэхэм я щIэныгъэм щыхагъахъуэ, ябгъэдэлъ зэфIэкIхэм адэкIи зыщрагъэужь.
ЖЫЛАСЭ Маритэ.
